**Ministru kabineta rīkojuma projekta “Par atšķirīgu dividendēs izmaksājamo valsts akciju sabiedrības “Latvijas dzelzceļš" peļņas daļu par 2018. pārskata gadu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekts “Par atšķirīgu dividendēs izmaksājamo valsts akciju sabiedrības “Latvijas dzelzceļš" peļņas daļu par 2018. pārskata gadu”(turpmāk – rīkojuma projekts) paredz saskaņā ar Ministru kabineta 2015. gada 22. decembra noteikumu Nr. 806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” 11.2.4.. punktu noteikt atšķirīgu dividendēs izmaksājamo valsts akciju sabiedrības “Latvijas dzelzceļš” peļņas daļu par 2018.gadu.  Rīkojuma projekts paredz, ka visa peļņa par 2018.gadu tiek novirzīta valsts akciju sabiedrības “Latvijas dzelzceļš” publiskās lietošanas dzelzceļa infrastruktūras attīstībai un atjaunošanai, tai skaitā rezerves veidošanai, kas var tikt izmantota valsts akciju sabiedrības “Latvijas dzelzceļš” darbības ilgtspējas saglabāšanai un plānoto publiskās lietošanas dzelzceļa infrastruktūras projektu īstenošanai atbilstoši kapitālsabiedrības vidēja termiņa darbības stratēģijai 2017.-2022. gadam un tiek novirzīta publiskās lietošanas dzelzceļa infrastruktūras maksas pasažieru segmenta pilno izmaksu finansēšanai 2019.gadam.  Ministru kabineta rīkojums stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk - MK noteikumi Nr.806) 3.punktu minimālā prognozējamā peļņas daļa, kas izmaksājama dividendēs, un dividendēs izmaksājamā peļņas daļa ir **80%** no kapitālsabiedrības **pārskata gada** peļņas, ja atbilstoši šo noteikumu [II nodaļai](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#n2) kapitālsabiedrības vidējā termiņa darbības stratēģijā nav noteikts citādi.  Savukārt, šo noteikumu 4.punkts paredz, ka kapitālsabiedrība, izstrādājot [Publiskas personas kapitāla daļu un kapitālsabiedrību pārvaldības likumā](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) (turpmāk – Likums) noteikto stratēģiju, ietver tajā priekšlikumu par prognozējamo peļņas daļu, kas izmaksājama dividendēs (naudas izteiksmē un procentos no prognozētās tīrās peļņas visam stratēģijas darbības termiņam, bet ne ilgāk kā uz septiņiem gadiem), ņemot vērā šo noteikumu [3. punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos minētos nosacījumus.  Saskaņā ar likuma “Par vidēja termiņa budžeta ietvaru 2018., 2019. un 2020.gadam” 24.pantu minimālo dividendēs izmaksājamo peļņas daļu par 2018. pārskata gadu kapitālsabiedrībām, kurās visas kapitāla daļas tieši vai pastarpināti pieder valstij nosaka un aprēķina 85 procentu apmērā no attiecīgās kapitālsabiedrības peļņas, kā arī likuma “Par valsts budžetu 2019.gadam” 48.pantā ir noteikts, ka minimālo dividendēs izmaksājamo peļņas daļu kapitālsabiedrībām, kurās visas kapitāla daļas tieši vai pastarpināti pieder valstij, 2019.gadā (par 2018. pārskata gadu) nosaka un aprēķina 85 procentu apmērā no attiecīgās kapitālsabiedrības peļņas.  2018.gadā tika apstiprināti un spēkā stājās vairāki būtiski dzelzceļa jomu regulējoši dokumenti un normatīvie akti:   * ar 06.11.2018. ar Ministru kabineta rīkojumu Nr.588 tika apstiprināts “Indikatīvais dzelzceļa infrastruktūras attīstības plāns 2018.-2022.gadam” (Indikatīvais plāns). * VAS “Latvijas dzelzceļš” Vidēja termiņa darbības stratēģija 2017. – 2022.gadam (turpmāk – Stratēģija) tika apstiprināta ar VAS “Latvijas dzelzceļš” Padomes 08.11.2018. lēmumu Nr.PA 1.2./11-1. * balstoties uz Indikatīvo plānu un ņemot vērā Stratēģiju, starp Satiksmes ministriju un VAS “Latvijas dzelzceļš” kā publiskās lietošanas dzelzceļa infrastruktūras pārvaldītāju 2018.gada 9.novembrī tika noslēgts “Daudzgadu līgums par VAS “Latvijas dzelzceļš” pārvaldīšanā esošās publiskās lietošanas dzelzceļa infrastruktūras uzturēšanas un attīstības plānošanu un finansēšanu”.   Visos minētajos dokumentos nolūkā nodrošināt dzelzceļa infrastruktūras konkurētspēju ir noteikti galvenie infrastruktūras attīstības projekti un investīciju plāns laika periodam līdz 2022.gadam.  Stratēģijā ir iestrādāts un nostiprināts ar 15.05.2018. Ministru kabineta rīkojumu Nr.212 “Par atšķirīgu dividendēs izmaksājamo valsts akciju sabiedrības “Latvijas dzelzceļš” peļņas daļu par 2018.–2021. pārskata gadu” noteiktais.  Ar šo rīkojumu konceptuāli tika atbalstīts Satiksmes ministrijas priekšlikums noteikt dividendēs izmaksājamo peļņas daļu 0% apmērā no valsts akciju sabiedrības “Latvijas dzelzceļš” tīrās peļņas par 2018.-2020.pārskata gadiem, atstājot peļņu kapitālsabiedrības rīcībā un novirzot to publiskās lietošanas dzelzceļa infrastruktūras attīstībai un atjaunošanai, tajā skaitā, rezerves veidošanai, kas var tikt izmantota valsts akciju sabiedrības “Latvijas dzelzceļš” darbības ilgtspējas saglabāšanai un plānoto publiskās lietošanas dzelzceļa infrastruktūras projektu īstenošanai, gala lēmumu par to pieņemot, izstrādājot likumprojektus par kārtējā gada un vidēja termiņa budžeta ietvaru.  Ministru kabinets ar 15.05.2018. rīkojumu Nr. 212 “Par atšķirīgu dividendēs izmaksājamo valsts akciju sabiedrības “Latvijas dzelzceļš” peļņas daļu par 2018.–2021. pārskata gadu” konceptuāli atbalstīja Satiksmes ministrijas priekšlikumu, ka VAS “Latvijas dzelzceļš” nemaksā dividendes no 2018.-2020. pārskata gada peļņas un peļņa tiek novirzīta publiskās lietošanas dzelzceļa infrastruktūras attīstībai un atjaunošanai, tai skaitā rezerves veidošanai, kas var tikt izmantota kapitālsabiedrības darbības ilgtspējas saglabāšanai un plānoto publiskās lietošanas dzelzceļa infrastruktūras projektu īstenošanai atbilstoši kapitālsabiedrības vidēja termiņa darbības stratēģijai 2017.-2022. gadam. Taču plānojot 2019.gada valsts budžetu, netika lemts par VAS “Latvijas dzelzceļš” 2018. pārskata gada peļņas izlietojumu un tas jālemj atsevišķi.  Ministru kabineta 2015.gada 22.decembra noteikumu Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” 11. 2.4. punkts paredz, ka Ministru kabinets var samazināt dividendēs izmaksājamo peļņas daļu, lai nodrošinātu Eiropas Savienības vai Latvijas Republikas normatīvajos aktos, Latvijai saistošajos starptautiskajos līgumos noteikto, kapitālsabiedrībai ir pienākums turpmākajos pārskata gados īstenot pasākumus, lai veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus, vai samazināt pakalpojuma tarifu tā lietotājiem.  VAS “Latvijas dzelzceļš” (turpmāk - LDZ) 2018.gada pārskats apstiprināts ar 17.05.2019. LDZ kārtējās akcionāru sapulces protokola Nr.A-2 lēmumu A-2/6”Par VAS “Latvijas dzelzceļš” 2018.gada pārskatu”. Jautājums par peļņas sadali atlikts līdz brīdim, kad Ministru kabinets izskatīs jautājumu par atšķirīgu LDZ dividendēs izmaksājamo peļņas daļu.  Saskaņā ar MK noteikumu Nr.806 9.punktu Valsts kapitāla daļu turētājs nodrošina, ka dalībnieku (akcionāru) sapulce ne vēlāk kā divus mēnešus pēc kapitālsabiedrības gada pārskata apstiprināšanas pieņem lēmumu par dividendēs izmaksājamo peļņas daļu procentos no kapitālsabiedrības tīrās peļņas atbilstoši kapitālsabiedrības stratēģijā noteiktajam.  Ievērojot minēto, LDZ akcionāru sapulces lēmums par LDZ valstij dividendēs izmaksājamo peļņas daļu par 2018.gadu bija jāpieņem līdz 17.07.2019. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu Eiropas Savienības vai Latvijas Republikas normatīvajos aktos noteikto *(Ministru kabinets ar 2018.gada 15.maija rīkojumu Nr.212 “Par atšķirīgu dividendēs izmaksājamo valsts akciju sabiedrības "Latvijas dzelzceļš" peļņas daļu par 2018.-2021. pārskata gadu” un tā 2.punktā noteikto konceptuāli ir atbalstījis, ka VAS “Latvijas dzelzceļš” peļņa tiek novirzīta publiskās lietošanas dzelzceļa infrastruktūras attīstībai un atjaunošanai, tai skaitā rezerves veidošanai, kas var tikt izmantota kapitālsabiedrības darbības ilgtspējas saglabāšanai un plānoto publiskās lietošanas dzelzceļa infrastruktūras projektu īstenošanai atbilstoši kapitālsabiedrības vidēja termiņa darbības stratēģijai 2017.-2022. gadam)*, kapitālsabiedrībai ir pienākums turpmākajos pārskata gados īstenot pasākumus, lai veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, kuru nodrošināšanai nepieciešams ieguldīt papildu finanšu līdzekļus, vai samazināt pakalpojuma tarifu tā lietotājiem, atbilstoši šīs anotācijas sadaļā “Pamatojums” uzskaitītajiem dokumentiem.  Vienlaikus jāatzīmē, ka pie mainīgiem kravu pārvadājumu apjomiem samazinās resursi investīcijām. Esošais dzelzceļa finansēšanas modelis – komercdarbība ar peļņas ierobežojumiem un rezultātā tiešā atkarība no pārvadājumu apjomiem - neveicina un ierobežo VAS „Latvijas dzelzceļš” iespējas novirzīt aizņemto kapitālu investīcijām, jo ieņēmumu apmērs – maksājumi par publiskās lietošanas dzelzceļa infrastruktūras izmantošanu – ir tieši proporcionāli vilcienu nobraukumiem.  No VAS “Latvijas dzelzceļš” meitu sabiedrībām 2018.gadā tika saņemtas dividendes no 2017.gada peļņas un ieņēmumi par dividendēm kopā 567 354 EUR apmērā ir iekļauti VAS “Latvijas dzelzceļš” peļņas aprēķinā par 2018.gadu.  **Par VAS “Latvijas dzelzceļš” meitu sabiedrību 2017.gada atlikušās peļņas daļu 11 505 304.40 EUR apmērā izmaksātas dividendes (normatīvajos aktos noteiktajā kārtībā, starpība starp potenciāli dividendēs izmaksājamo un saskaņā ar dalībnieka lēmumu jau izmaksāto peļņas daļu) VAS “Latvijas dzelzceļš” 2019.gadā.** Ieņēmumi tiks iekļauti VAS “Latvijas dzelzceļš” peļņas aprēķinā par 2019.gadu. VAS „Latvijas dzelzceļš” 2018.gada peļņa ir 4 177 764 EUR.  Uz 31.12.2018. VAS „Latvijas dzelzceļš” aizņēmumi no kredītiestādēm bija 200 105 tūkst. EUR, t.sk. īstermiņa daļa 34 696 tūkst. EUR. Attiecīgi, saistību īpatsvars bilancē uz 31.12.2018. bija 64%, un saistību attiecība pret pašu kapitālu bija 1,8 (par optimālu tiek uzskatīts līdz 1). Pašu kapitāla attiecība pret aktīviem uz 31.12.2018. bija 36.3%, kas liecina, ka papildu kredīta finansējuma piesaistīšana no bankām var būt uz mazāk izdevīgiem nosacījumiem vai apgrūtināta. Pašu kapitāls ir nepietiekams plānoto investīciju realizēšanai. Uzņēmumam, lai sasniegtu uzstādītos mērķus un realizētu plānotos investīciju projektus, ir nepieciešams palielināt pašu kapitālu, kas ir iespējams, sadalīto peļņu atstājot uzņēmuma rīcībā vai akcionāram veicot ieguldījumu pamatkapitālā. 31.12.2018 LDZīstermiņa saistības pārsniedza tās apgrozāmos līdzekļus par 40 359 tūkst. EUR, kā rezultātā kopējā likviditāte (apgrozāmie līdzekļi pret īstermiņa saistībām) ir 0.6 (par normu tiek uzskatīts rādītājs 1-1.2 robežās).  Papildus kredīta līdzekļi bija nepieciešami, kad Satiksmes ministrija ar 03.04.2013.gada vēstuli Nr.12-07.1/1419 vērsās pie VAS „Latvijas dzelzceļš” ar aicinājumu sākt sagatavošanas darbus jaunu ES līdzfinansētu projektu uzsākšanai, jo Ministru kabinets 2013.gada 2.aprīļa sēdē konceptuāli atbalstīja jaunu elektrovilcienu iegādei paredzētā finansējuma pārdali, to novirzot esošā ritošā sastāva modernizācijai un peronu rekonstrukcijai, kā arī TEN-T dzelzceļa tīkla attīstībai. Attiecīgais Ministru kabineta 2013.gada 25.jūnija rīkojums Nr.271 "Grozījumi darbības programmas "Infrastruktūra un pakalpojumi" papildinājumā" 1.4 un 1.9.apakšpunktos paredzēja, ka finansējums, kas atbrīvots darbības programmas "Infrastruktūra un pakalpojumi" papildinājuma 3.3.2.1.aktivitātes "Ilgtspējīgas sabiedriskā transporta sistēmas attīstība" projekta "Rīgas piepilsētas dzelzceļa pasažieru pārvadājumu sistēmas modernizācija un dīzeļvilcienu ritošā sastāva atjaunošana" īstenošanas līguma laušanas rezultātā, tika novirzīts citu ES struktūrfondu un Kohēzijas fonda projektu īstenošanai.  Tā rezultātā, lai savlaicīgi apgūtu ES finansējumu investīciju projektu realizēšanai līdz 2015.gada beigām, bija nepieciešams papildus VAS „Latvijas dzelzceļš” līdzfinansējums 29,28 milj. EUR apmērā. Šādus ieguldījumus varēja nodrošināt ar kredīta līdzekļu piesaisti.  Realizējot investīciju projektus ar ES līdzfinansējumu, VAS „Latvijas dzelzceļš” uzņemas saistības par šo projektu realizāciju.  VAS „Latvijas dzelzceļš” ir viena no lielākajiem Latvijas Republikas nodokļu maksātājām: 2015.gadā nodokļos samaksāti 73 337 tūkst. EUR, 2016.gadā 67 172 tūkst. EUR, 2017.gadā 70 170 tūkst. EUR, 2018.gadā 78 370 tūkst. EUR.  Lai VAS „Latvijas dzelzceļš” varētu sekmīgi turpināt darbību un piesaistīt nepieciešamo finansējumu ES projektu realizēšanai, nepieciešams nopelnītos finanšu līdzekļus novirzīt VAS „Latvijas dzelzceļš” investīciju plānu nodrošināšanā.  ES fondu plānošanas perioda 2014. – 2020. gadam ietvaros ir noslēgti līgumi ar CFLA par projektu: ““Rīgas dzelzceļa mezgla posma Sarkandaugava - Mangaļi - Ziemeļblāzma modernizācija”, “Daugavpils pieņemšanas parka un tam piebraucamo ceļu attīstība” un “Latvijas dzelzceļa tīkla elektrifikācija” īstenošanu.  Projektu ““Rīgas dzelzceļa mezgla posma Sarkandaugava - Mangaļi - Ziemeļblāzma modernizācija” un “Daugavpils pieņemšanas parka un tam piebraucamo ceļu attīstība” īstenošanas līdzfinansēšanai nepieciešamais LDZ finansējums plānots   10 279 tūkst. EUR apmērā. “Latvijas dzelzceļa tīkla elektrifikācija, 1.posms” ir finansiāli ietilpīgākais attīstības projekts, kura īstenošanai paredzēts piesaistīt ES Kohēzijas fonda līdzfinansējumu 346 639 tūkst. EUR, t.sk. piesaistot finanšu līdzekļus no starptautiskajām kredītiestādēm. Realizējot šo projektu, LDZ būs jānodrošina līdzfinansējums aptuveni 50 milj. apmērā.  Dzelzceļa tīkla elektrifikācija ir stratēģiski būtiska Latvijas tautsaimniecības attīstībai, it īpaši ņemot vērā Latvijas tranzīta koridora konkurenci ar kaimiņvalstīm, kā arī svārstības kravu pārvadājumu apjomos.  LDZ ir veikusi pārrunas ar Eiropas Investīciju banku (turpmāk – EIB) par projekta finansēšanas nosacījumiem. EIB ir gatava piešķirt LDZ nepieciešamo aizdevumu.  Bez augstākminētajiem finanšu ietilpīgajiem projektiem, kas tiek realizēti ar ES fondu finansējumu, LDZ laika periodā līdz 2022.gadam paredzēts investēt atjaunošanas un attīstības programmās no LDZ līdzekļiem ikgadēji to finansējot 25 milj. EUR apjomā. Tostarp ieguldījumi paredzēti: sliežu ceļu un pasažieru infrastruktūras modernizācijai un kapacitātes uzlabošanai; maģistrālo datu tīklu izbūvei un informatīvo, kā arī drošības un signalizācijas sistēmu ieviešanai, šķirošanas punktu modernizācijai.  Ņemot vērā plānotās apjomīgās investīcijas dzelzceļa infrastruktūras attīstībā, ir īpaši būtiski, ka uzņēmuma 2018.gada peļņa tiek novirzīta plānoto publiskās lietošanas dzelzceļa infrastruktūras projektu īstenošanai.  2018.gada peļņa netiks izmantota dzelzceļa infrastruktūras iecirkņa “Bolderāja-Krievu sala” uzturēšanai un attīstībai.  Peļņas daļa tiks novirzīta publiskās lietošanas infrastruktūras attīstības un atjaunošanas projektu īstenošanai (nevis citai saimnieciskai darbībai). Plānotās investīciju darbības kvalificēsies kā ieguldījumi dzelzceļa infrastruktūrā, kurai ir noteikts publiskās lietošanas dzelzceļa infrastruktūras statuss un, ievērojot Eiropas Komisijas Paziņojuma “Kopienas vadlīnijas valsts atbalstam dzelzceļa uzņēmumiem” (2008/C184/07) 25.punktā noteikto, nekvalificēsies kā komercdarbības atbalsts.  Valsts akciju sabiedrība "Latvijas dzelzceļš" peļņas daļu 2 922 272 *euro* apmērā novirzīs valsts akciju sabiedrības "Latvijas dzelzceļš" publiskās lietošanas dzelzceļa infrastruktūras attīstībai un atjaunošanai, kā arī rezerves veidošanai, kuras izmantošana paredzēta tikai publiskās lietošanas dzelzceļa infrastruktūras attīstībai un atjaunošanai. Valsts akciju sabiedrības "Latvijas dzelzceļš" īstenotā saimnieciskā darbība, kas saistīta citiem darbības virzieniem, negūs labumu no publisko resursu piešķiršanas (valsts atteikšanās no dividenžu saņemšanas) publiskās lietošanas infrastruktūras vajadzībām.  Paredzētie pasākumi noritēs atbilstoši VAS “Latvijas dzelzceļš” vidēja termiņa darbības stratēģijai 2017.-2022.gadam.  Satiksmes ministrija ir izvērtējusi Finanšu ministrijas priekšlikumu peļņu novirzīt nepietiekamā finansējuma publiskās dzelzceļa infrastruktūras izmantošanas nodrošināšanai 2019.gadā. Ministru kabineta rīkojuma projektā ir paredzēts, ka valsts akciju sabiedrības “Latvijas dzelzceļš” peļņas daļa 1 255 492 *euro* apmērā tiek novirzīta publiskās lietošanas dzelzceļa infrastruktūras maksas pasažieru segmenta pilno izmaksu finansēšanai 2019.gadam.  Saskaņā ar Ministru kabineta 2018.gada 12.decembra rīkojumu Nr.671 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” piešķirts finansējums  12 741 613 *euro* un veicot pārrēķinu par 2018.gadu, kopējais finansējuma atlikums uz 2019.gada 1.janvāri bija 12 882 342 euro apmērā un tie ir attiecināmi uz finanšu līdzsvara sasniegšanas 1.pakāpes pasažieru pārvadājumu segmenta pilno izmaksu finansējumu no valsts budžeta, kā norādīts Ministru kabineta 2018. gada 6. novembra rīkojuma Nr. 588 “Par indikatīvo dzelzceļa infrastruktūras attīstības plānu 2018.-2022. gadam” (turpmāk - Indikatīvais plāns) 7. nodaļā.  Ņemot vērā piešķirto finansējumu ir jāsecina, ka saglabājas līdzekļu deficīts 1 255 492 *euro* apmērā, lai finansētu pasažieru pārvadājumu segmentu saskaņā ar Indikatīvā plāna 7. nodaļas noteikumiem. |
| 3. | Projekta izstrādē iesaistītās institūcijas | Satiksmes ministrija  VAS „Latvijas dzelzceļš” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019 | | Turpmākie trīs gadi (euro) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 209 440 039 | - 2 295 607 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 209 440 039 | * 2 295 607 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 209 440 039 | * 2 295 607 | 0 | 0 | 0 | 0 | 0 |
| 3.1. valsts pamatbudžets | 209 440 039 | * 2 295 607 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | x | 0 | 0 | 0 | 0 | 0 | 0 |
| 5. Precizēta finansiālā ietekme | x | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Projekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Nav | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Satiksmes ministrija, Valsts akciju sabiedrība „Latvijas dzelzceļš” |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

Satiksmes ministrs T.Linkaits

Vīza:

Valsts sekretāra p.i. L.Austrupe

I.Strauta 67028349

inga.strauta@sam.gov.lv